Ingrid Lang

**Edith ''Ingrid'' Lang** (født 10. mai 1904 på Kampen i Kristiania, død 10. juni 1987 på Haslum i Bærum) var en norsk forfatter og oversetter. Hun skrev kristent pregede romaner for voksne, barn og ungdom. Hun ble omtalt som Norges speiderpikeforfatter.

## Liv og virke
Ingrid Lang ble uteksaminert fra Oslo lærerskole i 1927, og arbeidet siden som lærer på Jar og Stabekk. Miljøene fra Stabekk skildres i flere av hennes bøker. i 1920-årene var hun redaktør for den håndskrevne avisen *Askeladden*, som ble utgitt av Stabekk kristelige ungdomsforening. I 1960 ble hun ansatt som lærer ved Strømsodd skole i Norderhov.

Få år etter fullført utdannelse innledet hun et svært produktiv forfatterskap med *Eik-patruljen – en fortelling om norske speiderpiker*. Hun hadde selv bakgrunn fra Speiderbevegelsen, og knyttet flere av sine fortellinger til denne.

Lang var sterkt inspirert av den kristne svenske forfatteren Elisabeth Beskow, som utga bøker under psevdonymet *Runa*, og skrev som henne flere bøker fra storgårdsmiljøer. I 1952 utkom Langs biografi om henne, *Runa – et liv i lyset*. I likhet med Runa idealiserer hun den ydmyke og selvoppofrende kristne kvinnen. Hun utga også en andaktsbok for barn, *Fortell mere*. Til Olavs-jubileet i 1930 skrev hun diktet *Hellig Olavs syn* over 11 vers.

Til 20-åresjubileet for Ingrid Langs forfatterskap utga Lutherstiftelsen i 1951 *Ingrid Lang-serien*, bestående av fem utvalgte bøker: *Marie-Elisabeth kjære* (1935), *Når nye veier blir brutt* (1934), *Du hevner deg kjærlig* (1939), *Jeg er bare et menneske* (1936) og *En mann reiser hjem* (1941).

Hun oversatte en lang rekke bøker til norsk, blant annet Johanna Spyris to bøker om *Heidi* og Hector Malots *[[Frendeløs]]*.

## Familie
Ingrid Lang var datter av den svenskfødte gullsmedsvenn Karl Johan Lang og Helene Therese Rognstad. Hun forble ugift.

## Bibliografi
* 1931: *Eik-patruljen – en fortelling om norske speiderpiker*, skrevet av en norsk speiderpike, Oslo
* 1933: *I firemannstelt*, Oslo 
* 1934: *Når nye veier blir brutt*, Oslo
* 1935: *Marie-Elisabeth kjære*, Oslo
* 1936: *Jeg er bare et menneske*, Oslo
* 1937: *En liten bukett fra min have*, fortellinger, Oslo
* 1939: *Du hevner deg kjærlig*, Oslo
* 1941: *En mann reiser hjem*, Oslo
* 1942: *Over lyse vidder*, Oslo
* 1945: *Vibeke Reimers*, Oslo
* 1946: *Stål*, Oslo
* 1947: *Bjørg og Stein*, Oslo
* 1947: *Vestergyllen*, Oslo
* 1947: *Det hender aldri noe*, Oslo
* 1948: *Over rimet grunn – en fortelling om noen unge mennesker*, Oslo
* 1949: *Med blikket mot stjernene*, Oslo
* 1950: *Varden som alltid brenner*, Oslo
* 1951: *Bevende hjerter*, Oslo
* 1952: *Det var en deilig sommer*, Oslo
* 1952: *Når skygge-ringen brister*, Oslo
* 1952: *Runa – et liv i lyset*, biografi, Oslo
* 1953: *Det gamle kvernhuset*, Oslo
* 1954: *Lyset bak lindene*, Oslo
* 1955: *En liten blå fjær*, Oslo
* 1956: *Prinsessen i fengsel – Leonora Christina*, Oslo
* 1957: *Huset med de to tårn*, Oslo
* 1958: *Landet som ble borte*, Oslo
* 1962: *Den gamle ruinen*, Ansgar, Oslo
* 1963: *Blå kyster*, Oslo
* 1964: *Hvite tempelmurer*, Oslo
* 1965: *Beate*, Oslo
* 1965: *Ytterst ved havet*, noveller, Oslo
* 1966: *Med Lillebitt og Linkentuss i speillandet*, Oslo
* 1966: *Over dem var stjernene*, Oslo
* u.å.: *Fortell mere*, andaktsbok for barn

## Referanser


## Kilder
* 
*